魏了翁
浣花即席
轻飔濯袢暑，清与耳目谋。
江山新容态，真意烂不收。
榜人以戒余，将事东郊游。
川后且静波，冯夷亦安流。
联镳载群彦，骈筵驾方舟。
月中乱平渺，高舂尚夷犹。
俯瞰大江横，仰看苍云浮。
滔滔去不息，亹亹生无休。
俯仰三太息，发我心悠悠。
未省昔之人，曾有此乐不。
团团转兰枻，突见龙棹头。
哄然两敌国，蒿矢迅不留。
所争何为者，对面如仇雠。
少须游人散，天暝赐泠飕。
清兴浩无极，洗醆更劝酬。